b'\n_START_ARTICLE_\nFtalater\n_START_PARAGRAPH_\nFtalat (ogs\xc3\xa5 skrevet som: Phthalat) er en betegnelse for farvel\xc3\xb8se, fedtopl\xc3\xb8selige og h\xc3\xb8jtkogende v\xc3\xa6sker, der bruges som bl\xc3\xb8dg\xc3\xb8rere i pvc-plast-, farve-, lak- og kosmetikprodukter. Kemisk er der tale om forskellige estere af ftalsyren._NEWLINE_Ftalater fremstilles ud fra olie og ligner klar vegetabilsk olie. De har ingen eller kun svag lugt. Der produceres omkring 1 million tons ftalater i Europa hvert \xc3\xa5r, hvoraf 90% anvendes til at bl\xc3\xb8dg\xc3\xb8re PVC.  _NEWLINE_Ftalaterne er et af flere syntetiske stoffer, der er under alvorlig mistanke for at have \xc3\xb8strogen-lignende virkninger p\xc3\xa5 dyr og mennesker. Det betyder, at de kan v\xc3\xa6re medvirkende til at fremkalde de p\xc3\xa5viselige, hormonelle forstyrrelser, som kan konstateres hos fisk, padder og krybdyr i og ved vandl\xc3\xb8b, der modtager spildevand. Endvidere er ftalaterne under mistanke for at skade m\xc3\xa6nds s\xc3\xa6dkvalitet, ligesom de menes at v\xc3\xa6re medvirkende til det i Danmark st\xc3\xa6rkt stigende antal nyf\xc3\xb8dte med misdannelser. _NEWLINE_Ud fra nuv\xc3\xa6rende viden om forskellige ftalaters giftighed, kan ftalater opdeles oftest i to grupper; de klassificerede ftalater og de ikke-klassificerede ftalater. Den mest anvendte klassificerede ftalat er DEHP (di(2-ethylhexyl)ftalat, der i 2007 udgjorde 18% af ftalatforbruget og den mest anvendte ikke-klassificerede ftalat er DINP (diisononylftalat), der st\xc3\xa5r for 63% af forbruget. _NEWLINE_I 2001 blev det i EU besluttet at klassificere DEHP som reproduktionsskadelig. Hermed tilh\xc3\xb8rer stoffet den gruppe af kemikalier, der betegnes som CMR-stoffer, alts\xc3\xa5 stoffer der p\xc3\xa5 baggrund af dyrefors\xc3\xb8g anses for at v\xc3\xa6re enten kr\xc3\xa6ftfremkaldende, mutagene (kan skade arveanl\xc3\xa6ggene) eller kan skade reproduktionsevnen hos mennesker. If\xc3\xb8lge forskning har biolog Michael Skinner dokumenteret bl.a. at DEHP og DBP giver overv\xc3\xa6gt og skader reproduktionsevnen i afkom af rotter._NEWLINE_Som f\xc3\xb8lge af EU\xe2\x80\x99s omfattende kemikalieforordning, REACH, vil den fremtidige brug af CMR-stoffer kr\xc3\xa6ve autorisation. Klassificeringen af DEHP har betydet, at man i Europa har oplevet et markant fald i forbruget af denne ftalattype. I 1999 repr\xc3\xa6senterede DEHP omtrent halvdelen af ftalatforbruget i EU hvor den i dag alts\xc3\xa5 udg\xc3\xb8r knap 20%. Dette fald i forbruget af DEHP g\xc3\xa6lder kun i EU. I resten af verden er DEHP fortsat den mest anvendte bl\xc3\xb8dg\xc3\xb8rer i bl\xc3\xb8d PVC.'